title: Rozhodnutie Komisie (EÚ) 2015/826 z 22. mája 2015 o vnútroštátnych predpisoch o pridávaní dusitanov do určitých mäsových výrobkov, ktoré oznámilo Dánsko [oznámené pod číslom C(2015) 3526]

text:
               28.5.2015

               SK

               Úradný vestník Európskej únie

               L 130/10

         ROZHODNUTIE KOMISIE (EÚ) 2015/826
   z 22. mája 2015
   o vnútroštátnych predpisoch o pridávaní dusitanov do určitých mäsových výrobkov, ktoré oznámilo Dánsko

         [oznámené pod číslom C(2015) 3526]

   (Iba dánske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 114 ods. 6,
   keďže:
   I.   SKUTOČNOSTI A POSTUP

               (1)

               Rozhodnutím Komisie 2010/561/EÚ (1) sa schválili dánske vnútroštátne predpisy o pridávaní dusitanu draselného (E 249) a dusitanu sodného (E 250), (dusitanov) do mäsových výrobkov, uvedené vo vyhláške č. 22 z 11. januára 2005 o prídavných látkach v potravinách (Bekendtgørelse nr 22 af 11.1.2005 om tilsætningsstoffer til fødevarer) a dánsky pozitívny zoznam povolených prídavných látok v potravinách (Liste over tilladte tilsætningsstoffer til fødevarer, „Positivlisten“), ktoré Dánske kráľovstvo oznámilo Komisii listom z 20. novembra 2009 podľa článku 114 ods. 4 Zmluvy o fungovaní Európskej únie (ďalej len ZFEÚ). Uvedené vnútroštátne predpisy sú schválené do 25. mája 2015.

               (2)

               Od Dánska sa nevyžadovalo, aby do svojich vnútroštátnych právnych predpisov transponovalo smernicu Európskeho parlamentu a Rady 2006/52/ES (2), pokiaľ ide o používanie dusitanov v mäsových výrobkoch. V rozhodnutí 2010/561/EÚ sa od Dánska vyžadovalo, aby systematicky zbieralo a Komisii poskytovalo údaje o tom, či uplatňovanie hladín stanovených v smernici 2006/52/ES dosahuje požadovanú úroveň ochrany, a v prípade, že nedosahuje, či by viedlo k neprijateľnému riziku pre ľudské zdravie. Od Komisie sa zároveň vyžadovalo, aby monitorovala vykonávanie smernice 2006/52/ES v členských štátoch, najmä pokiaľ ide o používanie dusitanov vo výrobnom odvetví v rôznych kategóriách mäsových výrobkov, a aby konzultovala s členskými štátmi, so zainteresovanými stranami a s EFSA.

               (3)

               Nariadením Komisie (EÚ) č. 1129/2011 (3) sa previedli prípustné množstvá a ostatné podmienky používania dusitanov v mäsových výrobkoch stanovené v smernici 2006/52/ES do prílohy II k nariadeniu Európskeho parlamentu a Rady (ES) č. 1333/2008 (4), ktoré sa uplatňuje od 1. júna 2013.

               (4)

               Listom z 25. novembra 2014 Dánsko oznámilo Komisii svoj záujem naďalej zachovať vnútroštátne predpisy o používaní dusitanov ako prídavných látok v mäsových výrobkoch, ktoré sú odlišné od nariadenia (ES) č. 1333/2008. Vyhláška č. 542 z 27. mája 2013 o prídavných látkach atď. v potravinách [BEK nr 542 af 27.5.2013 (tilsætningbekendtgørelsen), Offentliggørelsedato:31.5.2013, Fødevarerministeriet]. Na podporu svojho oznámenia Dánsko predložilo dodatočné informácie, ktoré zahŕňajú údaje o spotrebe a dovoze mäsových výrobkov, vystavení dusitanom, prevalencii botulizmu a vytváraní nitrozamínov v spracovaných mäsových výrobkoch.

         1.   PRÁVNE PREDPISY ÚNIE
   1.1.   Článok 114 ods. 4 a 6 ZFEÚ

               (5)

               V článku 114 ods. 4 ZFEÚ sa stanovuje, že „[a]k po prijatí harmonizačného opatrenia Európskym parlamentom a Radou, Radou alebo Komisiou členský štát, z dôležitých dôvodov uvedených v článku 36 alebo týkajúcich sa ochrany životného alebo pracovného prostredia považuje za nevyhnutné zachovať vnútroštátne ustanovenia, upovedomí o nich Komisiu a uvedie dôvody ich zachovania“.

               (6)

               Podľa článku 114 ods. 6 ZFEÚ Komisia do šiestich mesiacov po oznámení dané vnútroštátne ustanovenia schváli alebo zamietne na základe overenia, či neslúžia svojvoľnej diskriminácii alebo skrytému obmedzovaniu obchodu medzi členskými štátmi a či nebránia fungovaniu vnútorného trhu.

         1.2.   Nariadenie (ES) č. 1333/2008

               (7)

               Podľa všeobecných zásad nariadenia (ES) č. 1333/2008 môže byť prídavná látka v potravinách schválená len v prípade dôvodnej technologickej potreby, jej prípustnosti zo zdravotného hľadiska a jej použitie nesmie uvádzať spotrebiteľa do omylu.

               (8)

               V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky v potravinách schválené na používanie v potravinách, ako aj podmienky ich používania. Len prídavné látky v potravinách zaradené do zoznamu Únie sa môžu uvádzať na trh samostatne a používať v potravinách za podmienok používania, ktoré sú v ňom uvedené.

               (9)

               Dusitany sa používajú v mäsových výrobkoch už mnoho desaťročí, okrem iného preto, aby spolu s inými faktormi zabezpečili konzerváciu a mikrobiologickú bezpečnosť mäsových výrobkov, najmä konzervovaných mäsových výrobkov, pričom spomaľujú okrem iného rozmnožovanie baktérie Clostridium botulinum zodpovednej za život ohrozujúci botulizmus. Zároveň sa uznáva, že prítomnosť dusitanov v mäsových výrobkoch môže spôsobiť vytváranie nitrozamínov, o ktorých sa zistilo, že sú karcinogénne. Právne predpisy v tejto oblasti teda musia vytvárať rovnováhu medzi rizikom tvorby nitrozamínov na základe prítomnosti dusitanov v mäsových výrobkoch na jednej strane a ochrannými účinkami dusitanov proti rozmnožovaniu baktérií, najmä baktérií zodpovedných za botulizmus, na strane druhej.

               (10)

               V časti E prílohy II k nariadeniu (ES) č. 1333/2008 sa pri kategóriách, ktoré patria pod 08.3: „Mäsové výrobky“ sa uvádzajú najvyššie prípustné množstvá dusitanu draselného (E 249) a dusitanu sodného (E 250), ktoré sa môžu pridávať pri výrobe. Toto najvyššie pridané množstvo predstavuje 150 mg/kg pre väčšinu mäsových výrobkov vo všeobecnosti a 100 mg/kg pre sterilizované mäsové výrobky. Pre niekoľko špecifických konzervovaných mäsových výrobkov, ktoré sa tradične vyrábajú v určitých členských štátoch, je najvyššie prípustné množstvo 180 mg/kg.

               (11)

               V časti E prílohy II k nariadeniu (ES) č. 1333/2008 sa pri kategóriách, ktoré patria pod 08.3.4: „Tradične konzervované mäsové výrobky, na ktoré sa vzťahujú osobitné ustanovenia týkajúce sa dusitanov a dusičnanov“, ako výnimka zo všeobecného pravidla uvádzajú najvyššie zvyškové množstvá pre určité špecifické tradičné konzervované mäsové výrobky, ktoré sa vyrábajú tradičnými výrobnými metódami. Ide o najvyššie zvyškové množstvá 50 mg/kg, 100 mg/kg a 175 mg/kg, ktoré sa vzťahujú na rôzne skupiny takýchto výrobkov, napr. 175 mg/kg pre Wiltshire bacon, dry cured bacon a podobné výrobky, a 100 mg/kg pre Wiltshire ham a podobné výrobky. Pre tieto výrobky boli zavedené najvyššie zvyškové hodnoty, pretože vzhľadom na povahu výrobného procesu pri týchto výrobkoch nemožno kontrolovať vstupné množstvo konzervačných solí, ktoré mäso absorbuje. V nariadení sa opisuje výrobný proces týchto špecifických výrobkov, aby bolo možné zistiť „podobné výrobky“ a aby bolo jasné, na ktoré výrobky sa vzťahujú rôzne najvyššie prípustné množstvá.

               (12)

               Najvyššie prípustné množstvá v nariadení (ES) č. 1333/2008 sú založené na stanoviskách Vedeckého výboru pre potraviny (ďalej len „SCF“) z roku 1990 (5) a 1995 (6), ako aj Európskeho úradu pre bezpečnosť potravín (ďalej len „EFSA“) z 26. novembra 2003 (7). Najvyššie prípustné množstvá, ktoré sa môžu pridávať, odrážajú rozpätia uvedené v týchto vedeckých stanoviskách stanovením, že v sterilizovaných mäsových výrobkoch sa povoľuje množstvo dusitanov do 100 mg/kg a v ostatných mäsových výrobkoch 150 mg/kg. Vzhľadom na široký sortiment (konzervovaných) mäsových výrobkov a množstvo výrobných metód v rámci Európskej únie zákonodarca Únie dospel k názoru, že momentálne nemožno stanoviť primerané množstvo dusitanov pre každý výrobok.

               (13)

               Výnimky z pravidla o uplatňovaní najvyšších pridaných množstiev majú obmedzený charakter. Vzťahujú sa na špecifické výrobky, ktoré sa tradične vyrábajú v určitých členských štátoch a pri ktorých nie je možné vzhľadom na povahu výrobného procesu týchto výrobkov kontrolovať vstupné množstvo konzervačných solí, ktoré mäso absorbuje. Tradičné výrobky, na ktoré sa vzťahujú, sú vymedzené najmä opisom výrobnej metódy.

         2.   OZNÁMENÉ VNÚTROŠTÁTNE PREDPISY

               (14)

               Vnútroštátne predpisy, ktoré oznámilo Dánsko 25. novembra 2014, sú vyhláška č. 542 z 27. mája 2013 o prídavných látkach atď. v potravinách [BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet]. Komisia už v súvislosti s rozhodnutím 2010/561/EÚ posúdila prísnejšie predpisy, ktoré Dánsko uplatňuje v súvislosti s E 249 a E 250.
               Vo vyhláške č. 542 sa stanovuje, že dusitany (E 249 – E 250) v mäsových výrobkov sa môžu použiť len za podmienok stanovených v prílohe 3. Na základe rozhodnutia 2010/561/EÚ boli stanovené [nasledujúce] podmienky a obmedzenia týkajúce sa používania dusitanov (E 249 – E 250). Skupiny potravín uvedené v tabuľke zodpovedajú skupinám uvedeným v prílohe II k nariadeniu (ES) č. 1333/2008 o prídavných látkach v potravinách a nahrádzajú použitia, ktoré z nej vyplývajú:

                           Potravina

                           Množstvo pridaných dusitanov (mg/kg)

                           08.3.1
                           Spracované mäso bez tepelného ošetrenia

                           Celkové množstvo 60 mg/kg, ale vo fermentovaných salámach celkové množstvo 100 mg/kg a v úplne konzervovaných alebo polokonzervovaných výrobkoch celkové množstvo 150 mg/kg

                           08.3.2
                           Tepelne ošetrené spracované mäso

                           Celkové množstvo 60 mg/kg, ale nie v tradičných dánskych mäsových guľkách a pečeňovej paštéte. V úplne konzervovaných alebo polokonzervovaných výrobkoch celkové množstvo 150 mg/kg, v rullepølse (rolovaná mäsová klobása) celkové množstvo 100 mg/kg a v úplne konzervovaných alebo polokonzervovaných výrobkoch a soľou konzervovanej šunke celkové množstvo 150 mg/kg.

                           08.3.4
                           Tradičné konzervované mäsové výrobky, na ktoré sa vzťahujú osobitné ustanovenia týkajúce sa dusitanov a dusičnanov.

                           Celkové množstvo 60 mg/kg, ale v slanine wiltshirského druhu a jej častiach celkové množstvo 150 mg/kg.

               (15)

               Preto sa limit 60 mg/kg vzťahuje na mnohé druhy mäsových výrobkov, zatiaľ čo zodpovedajúce najvyššie prípustné množstvá v nariadení (ES) č. 1333/2008 predstavujú 100 mg/kg alebo 150 mg/kg.

         3.   POSTUP

               (16)

               Listom z 25. novembra 2014 Dánsko oznámilo Komisii svoj záujem zachovať vnútroštátne predpisy o používaní dusitanov ako prídavných látok v mäsových výrobkoch, ktoré sú odlišné od nariadenia (ES) č. 1333/2008. Na podporu svojho oznámenia Dánsko predložilo dodatočné informácie, ktoré zahŕňajú údaje o spotrebe a dovoze mäsových výrobkov, vystavení dusitanom, prevalencii botulizmu a vytváraní nitrozamínov v spracovaných mäsových výrobkoch.

               (17)

               Komisia uverejnila v Úradnom vestníku Európskej únie
                   (8) oznámenie týkajúce sa (dánskeho) oznámenia s cieľom informovať ďalšie zainteresované strany o vnútroštátnych predpisoch Dánska, ako aj o dôvodoch, na ktoré sa v súvislosti so žiadosťou odvoláva. Listom z 30. marca 2015 Komisia informovala aj ostatné členské štáty o oznámení a dala im možnosť do 30 dní k nemu predložiť pripomienky. Komisia dostala v uvedenej lehote pripomienky z Českej republiky a zo Švédska.

                           —

                           Česká republika rešpektuje stanovenie prísnejších limitov na používanie dusitanov ako prídavných látok v mäsových výrobkoch v rámci vnútroštátnych požiadaviek pre dánskych výrobcov. V prípade výrobkov z iných členských štátov však Česká republika vyžaduje zachovanie súčasných limitov pre obsah dusitanov v mäsových výrobkoch, ktoré sú stanovené v nariadení (ES) č. 1333/2008 o prídavných látkach v potravinách.

                           —

                           Podľa Švédska sa vnútroštátne ustanovenia Dánska zdajú byť riadne odôvodnené a situácia by nemala mať významný vplyv na podmienky vo Švédsku. Na základe toho, čo Dánsko uvádza v oznámení, Švédsko nevidí dôvod, prečo by sa predĺženie existujúcich vnútroštátnych predpisov nemalo prijať. Ďalšie predĺženie by malo aj tú výhodu, že by Európskej únii poskytlo čas na preskúmanie množstiev dusitanov. Tým by sa umožnilo zohľadnenie prebiehajúcej práce EFSA na dusitanoch ako prídavných látkach v potravinách.

         4.   PREHODNOTENIE DUSITANOV

               (18)

               V nariadení Komisie (EÚ) č. 257/2010 (9) sa vyžaduje, aby Európsky úrad pre bezpečnosť potravín do konca roku 2015 prehodnotil dusitan draselný (E 249) a dusitan sodný (E 250). Na účely tohto prehodnotenia EFSA preskúma predchádzajúce stanoviská SCF a EFSA, ak sú k dispozícii, ako aj údaje predložené zainteresovaným(-i) prevádzkovateľom(-mi) podnikov a/alebo akoukoľvek inou zainteresovanou stranou a údaje sprístupnené Komisiou a členskými štátmi, a identifikuje všetku príslušnú literatúru uverejnenú od posledného hodnotenia každej prídavnej látky v potravinách.

               (19)

               Údaje, ktoré poskytlo Dánsko na podporu svojho oznámenia o spotrebe mäsových výrobkov, vystavení dusitanom, prevalencii botulizmu a vytváraní nitrozamínov v spracovaných mäsových výrobkoch, boli predložené úradu EFSA so žiadosťou, aby boli zohľadnené počas prebiehajúceho prehodnocovania.

         5.   MONITOROVANIE KOMISIOU

               (20)

               V roku 2014 Komisia dokončila predbežnú štúdiu so zámerom monitorovať, ako členské štáty vykonávajú pravidlá EÚ týkajúce sa dusitanov. Štúdia vychádzala z odpovedí v dotazníku, ktorý bol zaslaný všetkým členským štátom. Zistilo sa v nej, že až na niekoľko výnimiek je bežné množstvo dusitanov pridaných do nesterilizovaných mäsových výrobkov nižšie než najvyššie prípustné množstvo EÚ, ale vyššie než úrovne v Dánsku. V správe sa dospelo k záveru, že možnosť zhodnotenia súčasných najvyšších prípustných množstiev dusitanov by sa mala ďalej preskúmať (10).

               (21)

               Komisia preto začala štúdiu ad hoc týkajúcu sa používania dusitanov v priemysle v rôznych kategóriách mäsových výrobkov. Táto štúdia bude zahŕňať prieskum literatúry, organizáciu seminára s odborníkmi v oblasti technológie spracovania mäsa a prieskum v rámci mäsového priemyslu EÚ zameraný na skutočné používanie dusitanov a množstvá používania dusitanov podľa rôznych druhov určených mäsových výrobkov. Závery tejto štúdie by mali byť k dispozícii do konca roku 2015.

         II.   POSÚDENIE

   1.   PRÍPUSTNOSŤ

               (22)

               Podľa článku 114 ods. 4 a 6 ZFEÚ môže členský štát po prijatí harmonizačného opatrenia zachovať svoje prísnejšie vnútroštátne predpisy z dôležitých dôvodov, ako sa uvádza v článku 36 ZFEÚ, alebo z dôvodov, ktoré sa týkajú ochrany životného alebo pracovného prostredia, a to za predpokladu, že tieto vnútroštátne predpisy oznámi Komisii a Komisia uvedené opatrenia schváli.

               (23)

               Oznámenie Dánska sa vzťahuje na vnútroštátne predpisy, ktorými sa stanovuje výnimka z ustanovení časti E prílohy II k nariadeniu (ES) č. 1333/2008, pokiaľ ide o dusitan draselný (E 249) a dusitan sodný (E 250). Súčasné dánske predpisy existovali už v podstate v čase, keď boli tieto najvyššie prípustné množstvá pôvodne stanovené v smernici 2006/52/ES.

               (24)

               Dánska vyhláška č. 542 umožňuje pridávať dusitany do mäsových výrobkov len do tej miery, pokiaľ sa neprekročia špecifické pridané množstvá. V závislosti od konkrétnych výrobkov sú tieto najvyššie prípustné množstvá 60, 100 alebo 150 mg/kg, čo v prípade určitých výrobkov predstavuje nižšie hodnoty než sú hodnoty stanovené v nariadení (ES) č. 1333/2008/ES. Na rozdiel od nariadenia (ES) č. 1333/2008 dánske ustanovenia neobsahujú žiadne výnimky zo zásady stanovenia najvyšších pridaných množstiev dusitanov, a preto nedovoľujú umiestniť na trh určité mäsové výrobky vyrábané tradičným spôsobom z iných členských štátov.

               (25)

               Dánske predpisy sú teda prísnejšie než ustanovenia nariadenia (ES) č. 1333/2008 v tom, že sa v nich stanovujú nižšie najvyššie pridané množstvá než v prípade niekoľkých druhov výrobkov (v mnohých prípadoch 60 mg/kg), ako aj v tom, že nepovoľujú umiestňovanie určitých tradičných mäsových výrobkov na trh na základe najvyšších zvyškových hodnôt.

               (26)

               V súlade s článkom 114 ods. 4 ZFEÚ bolo oznámenie doplnené opisom jedného alebo viacerých dôležitých dôvodov, ktoré sa uvádzajú v článku 36 ZFEÚ, v tomto prípade ochrany ľudského zdravia a života. V sprievodnej správe dánskeho Ministerstva potravinárstva, poľnohospodárstva a rybárstva sú obsiahnuté dodatočné údaje o spotrebe a dovoze mäsových výrobkov, vystavení dusitanom, prevalencii botulizmu a vytváraní nitrozamínov v spracovaných mäsových výrobkoch.

               (27)

               Na základe uvedeného sa Komisia domnieva, že žiadosť, ktorú Dánsko predložilo s cieľom získať povolenie na zachovanie svojich vnútroštátnych predpisov o používaní dusitanov v mäsových výrobkoch, je podľa článku 114 ods. 4 ZFEÚ prijateľná.

         2.   POSÚDENIE PODSTATY VECI

               (28)

               V súlade s článkom 114 ods. 4 a ods. 6 prvým pododsekom ZFEÚ musí Komisia zistiť, či sú splnené všetky podmienky umožňujúce členskému štátu zachovať si svoje vnútroštátne predpisy, ktoré sa odchyľujú od harmonizačného opatrenia Únie stanoveného v uvedenom článku.

               (29)

               Komisia musí najmä posúdiť, či sú vnútroštátne predpisy opodstatnené na základe dôležitých dôvodov uvedených v článku 36 ZFEÚ alebo z dôvodov, ktoré sa týkajú ochrany životného alebo pracovného prostredia, a či neprekračujú rámec toho, čo je nevyhnutné na dosiahnutie oprávneného sledovaného cieľa. Okrem toho v prípadoch, v ktorých sa Komisia domnieva, že vnútroštátne ustanovenia spĺňajú uvedené podmienky, musí podľa článku 114 ods. 6 ZFEÚ skontrolovať, či tieto vnútroštátne ustanovenia neslúžia svojvoľnej diskriminácii alebo skrytému obmedzovaniu obchodu medzi členskými štátmi a či nebránia fungovaniu vnútorného trhu.

               (30)

               Je potrebné uviesť, že z hľadiska časového rámca stanoveného článkom 114 ods. 6 ZFEÚ Komisia pri preskúmavaní, či sú vnútroštátne predpisy oznámené podľa článku 114 ods. 4 ZFEÚ opodstatnené, musí vziať ako základ „dôvody“ predložené oznamujúcim členským štátom. To znamená, že v súlade s ustanoveniami zmluvy zodpovednosť za dokázanie skutočnosti, že vnútroštátne predpisy sú opodstatnené, nesie žiadajúci členský štát, ktorý žiada o ich zachovanie.

               (31)

               Ak má však Komisia k dispozícii informácie, na základe ktorých môže byť potrebné preskúmať harmonizačné opatrenie Únie, od ktorého sa oznámené vnútroštátne ustanovenia odchyľujú, môže takéto informácie vziať do úvahy pri posudzovaní oznámených vnútroštátnych ustanovení.

         2.1.   Stanovisko Dánska

               (32)

               Dánsko tvrdí, že jeho právne predpisy zabezpečujú vyššiu úroveň ochrany ľudského zdravia a života tým, že stanovujú nižšie najvyššie pridané množstvá dusitanov, než sú množstvá stanovené v nariadení (ES) č. 1333/2008, a nepovoľujú umiestniť na trh tradičné mäsové výrobky, pri ktorých nemožno stanoviť vstupné množstvá. Dánsko zastáva názor, že jeho predpisy sú v plnej miere konzistentné s odporúčaniami SCF z rokov 1990 a 1995, ako aj so stanoviskom EFSA z 26. novembra 2003.

               (33)

               Dánsko sa takisto nazdáva, že regulácia množstiev dusitanov použitých na základe toho, či zahŕňajú nadbytočný príjem, než je stanovený príslušný prijateľný denný príjem, neposkytuje potrebnú ochranu ľudského zdravia. V prijateľnom dennom príjme stanovenom pre dusitany sa nezohľadňuje tvorba nitrozamínov, ktorá súvisí s používaním dusitanov v mäsových výrobkoch. Podľa vedeckých hodnotení sú nitrozamíny genotoxické; a preto nemožno stanoviť limit, pri ktorom nie sú karcinogénne. Dánsko ďalej zdôraznilo, že tvorba nitrozamínov závisí od množstiev dusitanov, ktoré sa pridávajú, a nie od oveľa nižších zvyškových množstiev, ktoré sú v dôsledku látkovej premeny v potravine bežne prítomné vo výrobku v čase konzumácie.

               (34)

               Podľa jeho názoru teda z celkového vedeckého posúdenia vyplýva, že: a) používanie by sa malo v najvyššej možnej miere obmedziť použitím odlišných množstiev v súlade s technickými potrebami súvisiacimi s rôznymi potravinami; b) používanie dusitanov a dusičnanov by sa malo regulovať, a to skôr pokiaľ ide o množstvá, ktoré sa pridávajú, než o zvyškové množstvá; a c) potrebnú konzerváciu možno dosiahnuť použitím množstiev odporúčaných EFSA. V tejto súvislosti sa Dánsko nazdáva, že jeho vnútroštátne predpisy sa systematicky riadia týmito odporúčaniami, zatiaľ čo nariadenie (ES) č.1333/2008 sa nimi, pokiaľ ide o dusitany, neriadi.

               (35)

               Dánsko takisto zdôrazňuje, že jeho vnútroštátne predpisy sú v platnosti už viac rokov a nikdy neviedli k problémom s konzerváciou príslušných výrobkov. Navyše Dánsko má relatívne nízky výskyt botulizmu v porovnaní s ostatnými členskými štátmi EÚ a od roku 1980 nezaznamenalo ani jeden prípad tohto ochorenia v dôsledku konzumácie mäsových výrobkov. Dánsko uvádza, že od roku 2006 nebol v Dánsku zaznamenaný žiadny prípad botulizmu. Z tohto dôvodu sa stále uznáva, že dánske predpisy o používaní dusitanov v mäsových výrobkoch poskytujú úplnú ochranu proti otrave potravinami.

               (36)

               Pokiaľ ide o stravovacie návyky, v správe dánskeho Ministerstva potravinárstva, poľnohospodárstva a rybárstva sa poskytujú dodatočné údaje o spotrebe a dovoze mäsových výrobkov, ako aj analýza dusitanov v mäsových výrobkoch na dánskom trhu. Podľa dánskych orgánov je táto správa dôkazom toho, že spotreba mäsových výrobkov, do ktorých sa môžu pridávať dusitany, je v priebehu rokov stabilná.

               (37)

               Pokiaľ ide o vystavenie účinkom dusitanov, v správe dánskeho Ministerstva potravinárstva, poľnohospodárstva a rybárstva sa poskytujú odhady založené na 384 analýzach dusitanov v spracovanom mäse a studených kusoch mäsa a údaje o spotrebe z prieskumov o potravinách. Na základe týchto odhadov zostáva priemerné vystavenie nižšie než prijateľný denný príjem pre dusitany. V porovnaní s dospelými sú deti vo veku 4 – 5 rokov predmetom 3-násobne vyššieho vystavenia na kg telesnej hmotnosti.

               (38)

               Pokiaľ ide o vytváranie nitrozamínov v spracovaných mäsových výrobkoch, dánske Ministerstvo potravinárstva, poľnohospodárstva a rybárstva poskytlo súhrnnú správu o prítomnosti N-nitrozamínov v spracovaných mäsových výrobkoch, vypracovanú Národným potravinovým inštitútom pri Dánskej technickej univerzite, v ktorej sa dospelo k záveru, že nízke hladiny nitrozamínov sa najlepšie dosiahnu použitím čo najmenšieho možného množstva dusitanov a jeho použitím v kombinácii s kyselinou erytorbovou, kyselinou askorbovou alebo askorbátom, kedže sa tým zabráni prípadnej tvorbe nitrozamínov.

               (39)

               Dánsko okrem toho tvrdí, že jeho predpisy o dusitanoch nepôsobia ako prekážka obchodu, a odvoláva sa na údaje, ktoré ukazujú, že mäsové výrobky z ostatných členských štátov sa dovážajú a že od roku 2010 sa ich dovoz dokonca zvýšil.

               (40)

               Dánsko celkovo považuje za oprávnené znižovať riziko pre ľudské zdravie vyplývajúce z vystavenia účinkom nitrozamínov aj nad rámec požiadaviek nariadenia (ES) č. 1333/2008 tým, že bude naďalej uplatňovať svoje právne predpisy. Podľa Dánska je monitorovanie, ku ktorému sa zaviazalo v zmysle rozhodnutia 2010/561/EÚ, prejavom toho, že zdravotné aspekty, ktoré sa predtým zohľadnili, naďalej platia. Nakoniec tvrdí, že na základe dostupných údajov dánske predpisy nepredstavujú prekážku v obchodovaní s príslušnými výrobkami.

         2.2.   Hodnotenie Dánskeho stanoviska

   2.2.1.   Opodstatnenie na základe dôležitých dôvodov uvedených v článku 36 ZFEÚ

               (41)

               Cieľom dánskych právnych predpisov je dosiahnuť vyššiu úroveň ochrany ľudského zdravia a života v súvislosti s vystavením pôsobeniu dusitanov a možným tvorením nitrozamínov v mäsových výrobkoch tým, že pre určité mäsové výrobky sa stanovia nižšie najvyššie pridané množstvá dusitanov v porovnaní s najvyššími prípustnými množstvami stanovenými v zmysle nariadenia (ES) č. 1333/2008 a nepovolí sa umiestňovať na trh výrobky, pri ktorých sa môžu stanoviť len najvyššie zvyškové množstvá.

               (42)

               Pri posudzovaní toho, či sú dánske právne predpisy skutočne primerané a potrebné na dosiahnutie tohto cieľa, je potrebné vziať do úvahy viacero faktorov. Treba najmä vyvážiť dve možné zdravotné riziká: na jednej strane riziko, ktoré súvisí s prítomnosťou nitrozamínov v mäsových výrobkoch, a na strane druhej riziko súvisiace s mikrobiologickou bezpečnosťou mäsových výrobkov. Druhé hľadisko nie je len technologická potreba, ale plným právom predstavuje veľmi významnú zdravotnú obavu. Aj keď sa uznáva, že je potrebné znížiť obsah dusitanov v mäsových výrobkoch, nižšie hladiny dusitanov v mäse nebudú automaticky viesť k vyššej ochrane ľudského zdravia. Najvhodnejšia hladina dusitanov závisí od množstva faktorov, ktoré sa uznávajú v príslušných stanoviskách SCF a EFSA, napr. pridávanie soli, vlhkosť, hodnota pH, čas použiteľnosti výrobku, hygiena, regulácia teploty atď.

               (43)

               Na základe predchádzajúcich úvah a úvah v odôvodneniach 10 a 11 sa Komisia domnieva, že nariadenie (ES) č. 1333/2008 je vzhľadom na rozmanitosť mäsových výrobkov v Únii v zásade vhodnou reakciou na problém vyriešenia dvoch konfliktných zdravotných rizík.

               (44)

               Napriek tomu musí Komisia zhodnotiť osobitnú voľbu dánskeho regulačného orgánu a skúsenosti s týmito pravidlami, ktoré platia už dosť dlhý čas. Poskytnutými údajmi o výskyte otráv potravinami, a najmä o botulizme, Dánsko preukázalo, že so svojimi právnymi predpismi doteraz dosahovalo uspokojivé výsledky. Tieto údaje ukazujú, že najvyššie prípustné množstvá stanovené v dánskych právnych predpisoch sa zdajú byť dostatočné na zaistenie mikrobiologickej bezpečnosti mäsových výrobkov, ktoré sa v súčasnosti v Dánsku vyrábajú, ako aj výrobných metód, ktoré sa v súčasnosti v Dánsku používajú.

               (45)

               Komisia konštatuje, že dánske právne predpisy sú v súlade s príslušnými vedeckými stanoviskami vedeckých orgánov Únie. Zakladajú sa na regulácii najvyšších pridaných hodnôt a rešpektujú celý rad pridaných množstiev dusitanov uvedených v týchto stanoviskách, t. j. 50 mg/kg – 150 mg/kg. Vzhľadom na druhy mäsových výrobkov a najčastejšie používané výrobné metódy v Dánsku stanovilo Dánsko zároveň najvyššie pridané množstvá pre konkrétne skupiny mäsových výrobkov, ktoré sú špecifickejšie v porovnaní s množstvami stanovenými v nariadení.

               (46)

               Okrem toho sa musí vziať do úvahy, že podľa informácií, ktoré Dánsko poskytlo, väčšinu mäsových výrobkov, ktoré skonzumujú obyvatelia Dánska, tvoria mäsové výrobky, pri ktorých je v súčasnosti limit 60 mg/kg, ktorý by sa musel nahradiť limitom 100 mg/kg alebo 150 mg/kg. Hoci by dánski výrobcovia, rovnako ako výrobcovia v ostatných členských štátoch, neboli povinní zvýšiť množstvá dusitanov, ktoré v súčasnosti pridávajú do svojich výrobkov, na najvyššie prípustné množstvá uvedené v nariadení (ES) č. 1333/2008, zvýšenie skutočného vystavenia dánskeho obyvateľstva účinkom dusitanov nie je možné vylúčiť.

               (47)

               Na základe momentálne dostupných informácií sa Komisia domnieva, že žiadosť o zachovanie prísnejších oznámených opatrení sa môže z dôvodu ochrany verejného zdravia v Dánsku dočasne prijať.

         2.2.2.   Neexistencia svojvoľnej diskriminácie alebo skrytého obmedzovania obchodu medzi členskými štátmi alebo prekážok pre fungovanie vnútorného trhu

   2.2.2.1.   Neexistencia svojvoľnej diskriminácie

               (48)

               V zmysle článku 114 ods. 6 ZFEÚ sa Komisia zaväzuje overiť, či predpokladané opatrenia neslúžia svojvoľnej diskriminácii. Podľa judikatúry Súdneho dvora, aby nedochádzalo k diskriminácii, je potrebné, aby sa podobné situácie neriešili rozdielne a aby sa rozdielne situácie neriešili rovnako.

               (49)

               Dánske vnútroštátne pravidlá sa vzťahujú tak na domáce výrobky, ako aj na výrobky vyrobené v ostatných členských štátoch. Vzhľadom na neprítomnosť akéhokoľvek dôkazu, ktorý by svedčil o opaku, možno dospieť k záveru, že vnútroštátne predpisy neslúžia svojvoľnej diskriminácii.

         2.2.2.2.   Neexistencia skrytého obmedzovania obchodu

               (50)

               Vnútroštátne opatrenia, ktoré obmedzujú používanie výrobkov vo väčšom rozsahu ako nariadenie Únie, by za normálnych okolností predstavovali prekážku obchodu, pokiaľ by sa výrobky, ktoré sa zákonne umiestňujú na trh a používajú vo zvyšnej časti Únie, v dôsledku zákazu používania nemohli umiestňovať na trhu v príslušnom členskom štáte. Podmienkami stanovenými v článku 114 ods. 6 ZFEÚ sa má zabrániť tomu, aby sa obmedzenia založené na kritériách uvedených v odsekoch 4 a 5 uvedeného článku uplatňovali v prípade neprimeraných dôvodov a aby v skutočnosti predstavovali hospodárske opatrenia komplikujúce dovoz výrobkov z ostatných členských štátov, t. j. aby neboli prostriedkom nepriamej ochrany vnútroštátnej výroby.

               (51)

               Vzhľadom na to, že dánske pravidlá ukladajú prísnejšie normy na pridávanie dusitanov do určitých mäsových výrobkov pre výrobcov so sídlom v ostatných členských štátoch v inak harmonizovanom priestore, mohli by predstavovať skryté obmedzovanie obchodu alebo prekážku pri fungovaní vnútorného trhu. Uznáva sa však, že článok 114 ods. 6 ZFEÚ treba chápať v takom zmysle, že sa nesmú schváliť len tie vnútroštátne opatrenia, ktoré predstavujú neprimeranú prekážku pre vnútorný trh. Dánsko v tejto súvislosti predložilo údaje, ktoré naznačujú nielen to, že mäsové výrobky z ostatných členských štátov sa napriek dánskym predpisom dovážajú, no aj skutočnosť, že od roku 2010 sa ich dovoz dokonca zvýšil.

               (52)

               Keďže neexistuje žiadny dôkaz naznačujúci, že vnútroštátne predpisy predstavujú v skutočnosti opatrenie na ochranu vnútroštátnej výroby, možno skonštatovať, že nie sú skrytým obmedzovaním obchodu medzi členskými štátmi.

         2.2.2.3.   Neexistencia prekážok pre fungovanie vnútorného trhu

               (53)

               Túto podmienku nemožno vysvetľovať tak, že zakazuje schválenie akéhokoľvek vnútroštátneho opatrenia, ktoré môže ovplyvniť vytvorenie vnútorného trhu. V skutočnosti akékoľvek vnútroštátne opatrenie, ktoré sa odchyľuje od harmonizačného opatrenia zameraného na vytvorenie a fungovanie vnútorného trhu, vo svojej podstate predstavuje opatrenie, ktoré pravdepodobne ovplyvní vnútorný trh. Aby sa v dôsledku toho zachoval užitočný charakter postupu stanoveného v článku 114 ZFEÚ, v zmysle článku 114 ods. 6 ZFEÚ sa koncept prekážky pre fungovanie vnútorného trhu musí chápať ako neprimeraný účinok, pokiaľ ide o sledovaný cieľ.

               (54)

               Vzhľadom na prínos v oblasti zdravia, na ktorý sa dánska vláda v súvislosti so znížením vystavenia účinkom dusitanov v mäsových výrobkoch odvoláva, a na skutočnosť, že na základe v súčasnosti dostupných údajov sa obchod nezdá byť vôbec ovplyvnený alebo sa zdá byť ovplyvnený len vo veľmi obmedzenom rozsahu, sa Komisia domnieva, že oznámené dánske pravidlá sa môžu dočasne zachovať z dôvodu ochrany ľudského zdravia a života so zreteľom na skutočnosť, že nie sú neprimerané, a teda nepredstavujú prekážku pre fungovanie vnútorného trhu v zmysle článku 114 ods. 6 ZFEÚ.

               (55)

               Na základe tejto analýzy sa Komisia domnieva, že podmienka súvisiaca s neexistenciou prekážok pre fungovanie vnútorného trhu je splnená.

         2.2.3.   Časové obmedzenie

               (56)

               Uvedené závery vychádzajú zo súčasne dostupných informácií, a najmä z údajov, ktoré naznačujú, že Dánsko je schopné kontrolovať botulizmus napriek nižším najvyšším prípustným množstvám dusitanov pridávaným do konkrétnych druhov mäsových výrobkov, pričom nenarúša neprimeraným spôsobom obchod.

               (57)

               Ďalším významným faktorom je miera spotreby mäsových výrobkov v Dánsku, v súvislosti s ktorou by uplatňovanie nariadenia (ES) č. 1333/2008 mohlo viesť k zvýšenému vystaveniu dánskeho obyvateľstva účinkom dusitanov, a tým aj nitrozamínov.

               (58)

               Dánsko by potrebovalo systematicky monitorovať situáciu a zbierať údaje o tom, či uplatňovanie množstiev stanovených v nariadení (ES) č. 1333/2008 dosahuje požadovanú úroveň ochrany, a v prípade, že nedosahuje, či by viedlo k neprijateľnému riziku pre ľudské zdravie. Zozbierané údaje by mali byť zamerané najmä na kontrolu botulizmu. Dánsko by malo okrem toho naďalej zbierať údaje o dovoze mäsových výrobkov z ostatných členských štátov. Od Dánska by sa vyžadovalo, aby zozbierané údaje nahlasovalo Komisii do dvoch rokov od dátumu prijatia tohto rozhodnutia. Komisia by okrem toho mala zvážiť závery prehodnotenia dusitanov vykonaného v EFSA v súlade s nariadením (EÚ) č. 257/2010 a ad hoc štúdie týkajúcej sa používania dusitanov v priemysle v rôznych kategóriách mäsových výrobkov.

               (59)

               V tomto kontexte sa Komisia domnieva, že vnútroštátne predpisy sa môžu v uvedenom rozsahu schváliť na obmedzené obdobie troch rokov.

         III.   ZÁVER

               (60)

               Na základe uvedených úvah a zohľadňujúc pripomienky členských štátov k oznámeniu predloženému dánskymi orgánmi Komisia zastáva názor, že žiadosť Dánska, doručená Komisii 25. novembra 2014, o zachovanie vnútroštátnych predpisov o pridávaní dusitanov, ktoré sú prísnejšie ako ustanovenia nariadenia (ES) č. 1333/2008, sa môže schváliť na obdobie troch rokov odo dňa prijatia tohto rozhodnutia. Dánsko by potrebovalo naďalej monitorovať situáciu a zbierať údaje o tom, či uplatňovanie množstiev stanovených v nariadení (ES) č. 1333/2008 dosahuje požadovanú úroveň ochrany, a v prípade, že nedosahuje, či by viedlo k neprijateľnému riziku pre ľudské zdravie,

         PRIJALA TOTO ROZHODNUTIE:
   Článok 1
   Vnútroštátne predpisy o pridávaní dusitanov do mäsových výrobkov, uvedené vo vyhláške č. 542 z 27. mája 2013 o prídavných látkach atď. v potravinách [BEK nr 542 af 27.5.2013 (tilsætningbekendtgørelsen), Offentliggørelsedato:31.5.2013, Fødevarerministeriet], ktoré Dánske kráľovstvo podľa článku 114 ods. 4 oznámilo Komisii listom z 25. novembra 2014, sa schvaľujú.
   Článok 2
   Toto rozhodnutie stráca účinnosť 22. mája 2018.
   Článok 3
   Toto rozhodnutie je určené Dánskemu kráľovstvu.

      V Bruseli 22. mája 2015

            Za Komisiu

         Vytenis ANDRIUKAITIS

            člen Komisie

      (1)  Rozhodnutie Komisie 2010/561/EÚ z 25. mája 2010 o vnútroštátnych predpisoch o pridávaní dusitanov do určitých mäsových výrobkov, ktoré oznámilo Dánsko (Ú. v. EÚ L 247, 21.9.2010, s. 55).

      (2)  Smernica Európskeho parlamentu a Rady 2006/52/ES z 5. júla 2006, ktorou sa mení a dopĺňa smernica 95/2/ES o potravinárskych prídavných látkach iných ako farbivá a sladidlá a smernica 94/35/ES o sladidlách používaných v potravinách (Ú. v. EÚ L 204, 26.7.2006, s. 10).

      (3)  Nariadenie Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (Ú. v. EÚ L 295, 12.11.2011, s. 1).

      (4)  Nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (Ú. v. EÚ L 354, 31.12.2008, s. 16).

      (5)  Stanovisko k dusičnanom a dusitanom vyjadrené 19. októbra 1990, Európska komisia – správy Vedeckého výboru pre potraviny (dvadsiata šiesta séria), s. 21.

      (6)  Stanovisko k dusičnanom a dusitanom vyjadrené 22. septembra 1995, Európska komisia – správy Vedeckého výboru pre potraviny (tridsiata ôsma séria), s. 1.

      (7)  Stanovisko Vedeckej skupiny pre biologické riziko na žiadosť Komisie v súvislosti s účinkami dusitanov/dusičnanov na mikrobiologickú bezpečnosť mäsových výrobkov, The EFSA Journal (2003) 14, s. 1.

      (8)  Ú. v. EÚ C 93, 20.3.2015, s. 18.

      (9)  Nariadenie Komisie (EÚ) č. 257/2010 z 25. marca 2010, ktorým sa ustanovuje program schválených prídavných látok v potravinách v súlade s nariadením Európskeho parlamentu a Rady (ES) č. 1333/2008 o prídavných látkach v potravinách (Ú. v. EÚ L 80, 26.3.2010, s. 19).

      (10)  https://webgate.ec.europa.eu/sanco_foods/main/index.cfm?event=document.edit&identifier=5924&documentTypeIdentifier=57.


title: 2006/454/ES: Rozhodnutie Rady z  29. apríla 2004  o podpísaní a predbežnom vykonávaní Protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskom na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

text:
               6.7.2006

               SK

               Úradný vestník Európskej únie

               L 185/9

         ROZHODNUTIE RADY
   z 29. apríla 2004
   o podpísaní a predbežnom vykonávaní Protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskom na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   (2006/454/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 44 ods. 2, poslednú vetu článku 47 ods. 2 a článok 55, článok 57 ods. 2, článok 71, článok 80 ods. 2 a články 93, 94, 133 a 181a v spojení s prvou vetou prvého pododseku článku 300 ods. 2,
   so zreteľom na Zmluvu o pristúpení zo 16. apríla 2003, a najmä na jej článok 2 ods. 3,
   so zreteľom na akt priložený k zmluve o pristúpení, a najmä na jeho článok 6 ods. 2,
   so zreteľom na návrh Komisie,
   keďže:

               (1)

               Dňa 8. decembra 2003 Rada v mene Spoločenstva a jeho členských štátov poverila Komisiu viesť rokovania s Gruzínskom o protokole k Dohode o partnerstve a spolupráci s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii a ustanoviť určité technické úpravy spojené s inštitucionálnym a právnym vývojom v rámci Európskej únie.

               (2)

               S výhradou možného neskoršieho uzavretia protokolu zúčastnené strany protokol prerokovali a tento by mal byť podpísaný v mene Európskeho spoločenstva a jeho členských štátov.

               (3)

               Protokol by sa mal predbežne vykonávať odo dňa pristúpenia až do ukončenia príslušných postupov potrebných na jeho formálne uzavretie,

         ROZHODLA TAKTO:
   Článok 1
   Predseda Rady sa poveruje určiť osobu/osoby splnomocnenú/splnomocnené podpísať v mene Európskeho spoločenstva a jeho členských štátov Protokol k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskom na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii s výhradou jeho neskoršieho uzavretia.
   Text protokolu je priložený k tomuto rozhodnutiu (1).
   Článok 2
   Protokol sa predbežne uplatňuje odo dňa pristúpenia až do nadobudnutia jeho platnosti.

      V Luxemburgu 29. apríla 2004

            Za Radu

            predsedníčka

         U. PLASSNIK

      (1)  Pozri stranu 10 tohto úradného vestníka.
    ---documentbreak---

               6.7.2006

               SK

               Úradný vestník Európskej únie

               L 185/10

         PROTOKOL
   k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskou republikou na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   BELGICKÉ KRÁĽOVSTVO,
   ČESKÁ REPUBLIKA,
   DÁNSKE KRÁĽOVSTVO,
   SPOLKOVÁ REPUBLIKA NEMECKO,
   ESTÓNSKA REPUBLIKA,
   HELÉNSKA REPUBLIKA,
   ŠPANIELSKE KRÁĽOVSTVO,
   FRANCÚZSKA REPUBLIKA,
   ÍRSKO,
   TALIANSKA REPUBLIKA,
   CYPERSKÁ REPUBLIKA,
   LOTYŠSKÁ REPUBLIKA,
   LITOVSKÁ REPUBLIKA,
   LUXEMBURSKÉ VEĽKOVOJVODSTVO,
   MAĎARSKÁ REPUBLIKA,
   MALTSKÁ REPUBLIKA,
   HOLANDSKÉ KRÁĽOVSTVO,
   RAKÚSKA REPUBLIKA,
   POĽSKÁ REPUBLIKA,
   PORTUGALSKÁ REPUBLIKA,
   SLOVINSKÁ REPUBLIKA,
   SLOVENSKÁ REPUBLIKA,
   FÍNSKA REPUBLIKA,
   ŠVÉDSKE KRÁĽOVSTVO,
   SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
   ďalej len „členské štáty“, zastúpené Radou Európskej únie, a
   EURÓPSKE SPOLOČENSTVO A EURÓPSKE SPOLOČENSTVO PRE ATÓMOVÚ ENERGIU,
   ďalej len „spoločenstvá“, zastúpené Radou Európskej únie a Európskou komisiou,
   na jednej strane a
   GRUZÍNSKA REPUBLIKA
   na strane druhej,
   SO ZRETEĽOM NA pristúpenie Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii 1. mája 2004,
   SA DOHODLI TAKTO:
   Článok 1
   Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovinsko a Slovensko sú zmluvnými stranami Dohody o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskou republikou na strane druhej, podpísanej 22. apríla 1996 v Luxemburgu (ďalej len „dohoda“), a rovnakým spôsobom ako ostatné členské štáty Spoločenstva prijímajú a berú na vedomie znenie dohody a dokumentov, ktoré sú k nej pripojené.
   Článok 2
   S cieľom zohľadniť najnovší inštitucionálny vývoj v rámci Európskej únie zmluvné strany súhlasia, aby sa v dôsledku uplynutia platnosti Zmluvy o založení Európskeho spoločenstva uhlia a ocele existujúce ustanovenia v dohode odkazujúce na Európske spoločenstvo uhlia a ocele považovali za ustanovenia odkazujúce na Európske spoločenstvo, ktoré prevzalo všetky práva a záväzky vyplývajúce zo zmlúv uzatvorených Európskym spoločenstvom uhlia a ocele.
   Článok 3
   Tento protokol je neoddeliteľnou súčasťou dohody.
   Článok 4
   1.   Tento protokol je schválený spoločenstvami, Radou Európskej únie v mene členských štátov a Gruzínskou republikou v súlade s ich vlastnými postupmi.
   2.   Zmluvné strany sa navzájom informujú o ukončení príslušných postupov uvedených v predchádzajúcom odseku. Schvaľovacie listiny sa uložia na Generálnom sekretariáte Rady Európskej únie.
   Článok 5
   1.   Tento protokol nadobudne platnosť v rovnaký deň ako Zmluva o pristúpení z roku 2003 za predpokladu, že všetky listiny o schválení tohto protokolu budú uložené pred týmto dňom.
   2.   Ak nebudú všetky listiny o schválení tohto protokolu uložené pred týmto dňom, nadobudne tento protokol platnosť prvým dňom prvého mesiaca nasledujúceho po dni uloženia poslednej schvaľovacej listiny.
   3.   Ak nebudú všetky listiny o schválení tohto protokolu uložené pred 1. májom 2004, bude sa tento protokol predbežne uplatňovať s účinnosťou od 1. mája 2004.
   Článok 6
   Znenia dohody, záverečného aktu a všetkých pripojených dokumentov sú vypracované v českom, estónskom, litovskom, lotyšskom, maďarskom, maltskom, poľskom, slovenskom a slovinskom jazyku.
   Tieto znenia sú pripojené (1) k tomuto protokolu a sú rovnako autentické ako znenia v iných jazykoch, v ktorých je vypracovaná dohoda, záverečný akt a pripojené dokumenty.
   Článok 7
   Tento protokol je vypracovaný v dvoch vyhotoveniach v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom, talianskom a gruzínskom jazyku, pričom všetky znenia sú rovnako autentické.

      Hecho en Bruselas, el treinta de abril del dos mil cuatro.
      V Bruselu dne třicátého dubna dva tisíce čtyři.
      Udfærdiget i Bruxelles den tredivte april to tusind og fire.
      Geschehen zu Brüssel am dreißigsten April zweitausendundvier.
      Kahe tuhande neljanda aasta kolmekümnendal aprillil Brüsselis.
      Έγινε στις Βρυξέλλες, στις τριάντα Απριλίου δύο χιλιάδες τέσσερα.
      Done at Brussels on the thirtieth day of April in the year two thousand and four.
      Fait à Bruxelles, le trente avril deux mille quatre.
      Fatto a Bruxelles, addi' trenta aprile duemilaquattro.
      Briselē, divi tūkstoši ceturtā gada trīsdesmitajā aprīlī.
      Priimta du tūkstančiai ketvirtų metų balandžio trisdešimtą dieną Briuselyje.
      Kelt Brüsszelben, a kétezer-negyedik év április havának tizenharmadik napján.
      Magħmul fi Brussel fit-tletin jum ta' April tas-sena elfejn u erbgħa.
      Gedaan te Brussel, de dertigste april tweeduizend vier.
      Sporządzono w Brukseli, dnia trzynastego kwietnia roku dwa tysiące czwartego.
      Feito em Bruxelas, em trinta de Abril de dois mil e quatro.
      V Bruseli dňa tridsiateho apríla dvetisícštyri.
      V Bruslju, dne tridesetega aprila leta dva tisoč štiri.
      Tehty Brysselissä kolmantenakymmenentenä päivänä huhtikuuta vuonna kaksituhattaneljä.
      Som skedde i Bryssel den trettionde april tjugohundrafyra.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar
         wevr saxelmwifoTa saxeliT

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropske skupnosti
         Euroopan yhteisöjen puolesta
         På Europeiska gemenskapernas vägnar
         evrogaerTianebaTa saxeliT

         Por Georgia
         Za Gruzii
         For Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā
         Gruzijos vardu
         Grúzia részéről
         Għall-Ġorġja
         Voor Georgië
         W imieniu Gruzji
         Pela Geórgia
         Za Gruzínsko
         Za Gruzijo
         Georgian puolesta
         På Georgiens vägnar

      (1)  Česká, estónska, litovská, lotyšská, maďarská, maltská, poľská, slovenská a slovinská verzia dohody sa uverejní v osobitnom vydaní úradného vestníka neskôr.


title: 2005/126/ES: Rozhodnutie Komisie z 11. februára 2005 o tom, že v roku 2005 sa bude pokračovať v porovnávacích pokusoch a skúškach Spoločenstva s množiteľským materiálom okrasných rastlín určitých druhov podľa smernice Rady 98/56/ES, ktoré sa začali v roku 2003

text:
               12.2.2005

               SK

               Úradný vestník Európskej únie

               L 42/30

      ROZHODNUTIE KOMISIE

   z 11. februára 2005
   o tom, že v roku 2005 sa bude pokračovať v porovnávacích pokusoch a skúškach Spoločenstva s množiteľským materiálom okrasných rastlín určitých druhov podľa smernice Rady 98/56/ES, ktoré sa začali v roku 2003
   (2005/126/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 98/56/ES z 20. júla 1998 o obchodovaní s množiteľským materiálom okrasných rastlín (1),
   so zreteľom na rozhodnutie Komisie 2002/744/ES z 5. septembra 2002, ktoré ustanovuje opatrenia pre porovnávacie pokusy a skúšky Spoločenstva na množiteľskom materiáli okrasných rastlín podľa smernice Rady 98/56/ES (2), najmä na jej článok 3,
   keďže:

               (1)

               Rozhodnutie 2002/744/ES ustanovuje opatrenia pre porovnávacie pokusy a skúšky vykonané podľa smernice 98/56/ES týkajúce sa Chamaecyparis, Ligustrum vulgare a Euphorbia fulgens od roku 2003 do roku 2005.

               (2)

               Skúšky a pokusy vykonané v roku 2003 a 2004 by mali pokračovať v roku 2005,

         ROZHODLA TAKTO:
   Jediný článok
   Porovnávacie pokusy a skúšky Spoločenstva, ktoré začali v roku 2003 na množiteľskom materiáli Chamaecyparis, Ligustrum vulgare a Euphorbia fulgens, pokračujú v roku 2005 v súlade s rozhodnutím 2002/744/ES.

      V Bruseli 11. februára 2005

            Za Komisiu

         Markos KYPRIANOU

            člen Komisie

      (1)  Ú. v. ES L 226, 13.8.1998, s. 16. Smernica naposledy zmenená a doplnená smernicou 2003/61/ES (Ú. v. EÚ L 165, 3.7.2003, s. 23).

      (2)  Ú. v. ES L 240, 7.9.2002, s. 63.


title: 2009/947/ES: Rozhodnutie Rady z  30. novembra 2009 o uzavretí Dohody medzi Európskym spoločenstvom a vládou Azerbajdžanskej republiky o určitých aspektoch leteckých dopravných služieb

text:
               15.12.2009

               SK

               Úradný vestník Európskej únie

               L 328/39

      ROZHODNUTIE RADY

   z 30. novembra 2009
   o uzavretí Dohody medzi Európskym spoločenstvom a vládou Azerbajdžanskej republiky o určitých aspektoch leteckých dopravných služieb
   (2009/947/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 80 ods. 2 v spojení s prvou vetou prvého pododseku článku 300 ods. 2 a prvého pododseku článku 300 ods. 3,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Rada 5. júna 2003 poverila Komisiu začať rokovania s tretími krajinami o nahradení určitých ustanovení v platných dvojstranných dohodách dohodou Spoločenstva.

               (2)

               Komisia dojednala v mene Spoločenstva dohodu medzi Európskym spoločenstvom a vládou Azerbajdžanskej republiky o určitých aspektoch leteckých dopravných služieb (2) v súlade s mechanizmami a smernicami podľa prílohy k rozhodnutiu Rady, ktorým sa Komisia poveruje začať rokovania s tretími krajinami o nahradení určitých ustanovení v platných dvojstranných dohodách dohodou Spoločenstva.

               (3)

               Táto dohoda bola podpísaná v mene Spoločenstva 7. júla 2009 s výhradou jej neskoršieho uzavretia, v súlade s rozhodnutím Rady 2009/741/ES (3)

               (4)

               Táto dohoda by sa mala schváliť,

         ROZHODLA TAKTO:
   Článok 1
   Týmto sa v mene Spoločenstva schvaľuje Dohoda medzi Európskym spoločenstvom a vládou Azerbajdžanskej republiky o určitých aspektoch leteckých dopravných služieb.
   Článok 2
   Predseda Rady sa týmto poveruje určiť osobu(y) splnomocnenú(é) na vykonanie oznámenia podľa článku 8 ods. 1 dohody.

      V Bruseli 30. novembra 2009

            Za Radu

            predsednička

         B. ASK

      (1)  Stanovisko z 25. októbra 2005 (Ú. v. EÚ C 272 E, 9.11.2006, s. 56).

      (2)  Ú. v. EÚ L 265, 9.10.2009, s. 25.

      (3)  Ú. v. EÚ L 265, 9.10.2009, s. 24.


title: 2010/497/EÚ, Euratom: Rozhodnutie Európskeho parlamentu z  5. mája 2010 o absolutóriu za plnenie rozpočtu Výkonnej agentúry pre zdravie a spotrebiteľov za rozpočtový rok 2008

text:
               25.9.2010

               SK

               Úradný vestník Európskej únie

               L 252/35

         ROZHODNUTIE EURÓPSKEHO PARLAMENTU
   z 5. mája 2010
   o absolutóriu za plnenie rozpočtu Výkonnej agentúry pre zdravie a spotrebiteľov za rozpočtový rok 2008
   (2010/497/EÚ, Euratom)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2008 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2008 – zväzok I [SEK(2009) 1089 – C7-0172/2009] (2),
   so zreteľom na konečnú ročnú účtovnú závierku Výkonnej agentúry pre zdravie a spotrebiteľov za rozpočtový rok 2008,
   so zreteľom na výročnú správu Komisie Európskemu parlamentu o následných opatreniach k rozhodnutiam o udelení absolutória za rok 2007 [KOM(2009) 526] a na pracovný dokument útvarov Komisie pripojený k tejto správe [SEK(2009) 1427],
   so zreteľom na oznámenie Komisie s názvom Súhrn výsledkov Komisie v oblasti riadenia za rok 2008 [KOM(2009) 256],
   so zreteľom na výročnú správu Komisie pre orgán udeľujúci absolutórium o vnútorných auditoch vykonaných v roku 2008 [KOM(2009) 419] a na pracovný dokument útvarov Komisie, ktorý je sprievodným dokumentom k tejto správe [SEK(2009) 1102],
   so zreteľom na správu Dvora audítorov o overení ročnej účtovnej závierky Výkonnej agentúry pre zdravie a spotrebiteľov za rozpočtový rok 2008 spolu s odpoveďami agentúry (3),
   so zreteľom na vyhlásenie o vierohodnosti týkajúce sa spoľahlivosti účtovnej závierky a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na oznámenie Komisie zo 16. decembra 2008 s názvom Smerom k jednotnému chápaniu koncepcie prípustného rizika chyby [KOM(2008) 866] a na pracovný dokument útvarov Komisie pripojený k tomuto oznámeniu [SEK(2008) 3054],
   so zreteľom na odporúčanie Rady zo 16. februára 2010 o absolutóriu, ktoré sa má udeliť výkonným agentúram za plnenie rozpočtu v rozpočtovom roku 2008 (5828/2010 – C7-0055/2010),
   so zreteľom na články 274, 275 a 276 Zmluvy o ES, články 317, 318 a 319 Zmluvy o fungovaní Európskej únie a články 179a a 180b Zmluvy o Euratome,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 55, 145, 146 a 147,
   so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (6), a najmä na jeho článok 14 ods. 3,
   so zreteľom na nariadenie Komisie (ES) č. 1653/2004 z 21. septembra 2004, ktorým sa na základe nariadenia Rady (ES) č. 58/2003 o štatúte výkonných agentúr poverených určitými úlohami týkajúcimi sa riadenia programov Spoločenstva stanovuje vzorové finančné nariadenie pre výkonné agentúry (7), a najmä na jeho článok 66 prvý a druhý odsek,
   so zreteľom na rozhodnutie Komisie 2004/858/ES z 15. decembra 2004 zakladajúce výkonnú agentúru s názvom Výkonná agentúra pre program verejného zdravia, ktorá je poverená riadením akčného programu Spoločenstva v oblasti verejného zdravia v súlade s nariadením Rady (ES) č. 58/2003 (8),
   so zreteľom na rozhodnutie Komisie 2008/544/ES z 20. júna 2008, ktorým sa mení a dopĺňa rozhodnutie 2004/858/ES s cieľom transformovať Výkonnú agentúru pre program verejného zdravia na Výkonnú agentúru pre zdravie a spotrebiteľov (9),
   so zreteľom na článok 76 rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu a stanoviská príslušných výborov (A7-0099/2010),

               A.

               keďže podľa článku 317 Zmluvy o fungovaní Európskej únie Komisia v spolupráci s členskými štátmi plní rozpočet na vlastnú zodpovednosť v súlade so zásadou riadneho finančného hospodárenia;

               1.

               udeľuje riaditeľovi Výkonnej agentúry pre zdravie a spotrebiteľov absolutórium za plnenie rozpočtu agentúry za rozpočtový rok 2008;

               2.

               uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2008, oddiel III – Komisia a výkonné agentúry;

               3.

               poveruje svojho predsedu, aby toto rozhodnutie spolu s rozhodnutím o absolutóriu za plnenie všeobecného rozpočtu Európskej únie za rozpočtový rok 2008, oddiel III – Komisia, a uznesením, ktoré je neoddeliteľnou súčasťou týchto rozhodnutí, postúpil riaditeľovi Výkonnej agentúry pre zdravie a spotrebiteľov, Rade, Komisii, Súdnemu dvoru Európskej únie a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ L 71, 14.3.2008.

      (2)  Ú. v. EÚ C 273, 13.11.2009, s. 1.

      (3)  Ú. v. EÚ C 304, 15.12.2009, s. 83.

      (4)  Ú. v. EÚ C 273, 13.11.2009, s. 122.

      (5)  Ú. v. ES L 248, 16.9.2002, s. 1.

      (6)  Ú. v. ES L 11, 16.1.2003, s. 1.

      (7)  Ú. v. EÚ L 297, 22.9.2004, s. 6.

      (8)  Ú. v. EÚ L 369, 16.12.2004, s. 73.

      (9)  Ú. v. EÚ L 173, 3.7.2008, s. 27.


|

32011D0820(04)

Rozhodnutie vysokej predstaviteľky Únie pre zahraničné veci a bezpečnostnú politiku z  19. júla 2011 o pravidlách týkajúcich sa prístupu k dokumentom

Úradný vestník C 243 , 20/08/2011 S. 0016 - 0018

		Rozhodnutie vysokej predstaviteľky Únie pre zahraničné veci a bezpečnostnú politikuz 19. júla 2011o pravidlách týkajúcich sa prístupu k dokumentom2011/C 243/08VYSOKÁ PREDSTAVITEĽKA,so zreteľom na rozhodnutie Rady z 26. júla 2010 o organizácii a fungovaní Európskej služby pre vonkajšiu činnosť (2010/427/EÚ), a najmä na jeho článok 11 ods. 1,PRIJALA TOTO ROZHODNUTIE:Článok 1Rozsah pôsobnosti1. Každý občan Únie alebo fyzická či právnická osoba s bydliskom alebo sídlom v niektorom členskom štáte má právo na prístup k dokumentom ESVČ v súlade so zásadami, podmienkami a obmedzeniami stanovenými v nariadení Európskeho parlamentu a Rady [1] (ES) č. 1049/2001 (ďalej len "nariadenie") a osobitnými ustanoveniami stanovenými týmito pravidlami. Právo na prístup sa týka dokumentov, ktoré uchováva ESVČ, najmä dokumentov, ktoré ESVČ vypracovala alebo dostala a ktoré sa nachádzajú v jej držbe.2. Podľa článku 2 ods. 2 nariadenia ktorákoľvek fyzická alebo právnická osoba, ktorá nemá bydlisko alebo sídlo v niektorom členskom štáte požíva v súlade s rovnakými zásadami, podmienkami a obmedzeniami rovnaké právo na prístup k dokumentom ESVČ s výnimkou práva podať sťažnosť Európskemu ombudsmanovi.Článok 2Podanie žiadosti1. Žiadosť o prístup k dokumentu ESVČ sa zasiela poštou na adresu koordinátora pre prístup k dokumentom: CHAR 15/11, European External Action Service, rue de la Loi 170, Brussels 1046, Belgicko, alebo e-mailom na formulári žiadosti, ktorý je k dispozícii na webovej stránke ESVČ, alebo faxom na číslo +32 22979893.2. Hneď po zaregistrovaní žiadosti sa žiadateľovi zašle potvrdenie o prijatí (s výnimkou prípadov, keď sa žiadosť môže vecne vybaviť v rovnakej lehote).Článok 3Lehoty1. ESVČ odpovedá na prvotné a opakované žiadosti v lehote pätnástich pracovných dní odo dňa registrácie žiadosti.2. V prípade nepresnej žiadosti v zmysle článku 6 ods. 2 nariadenia vyzve ESVČ žiadateľa, aby jej poskytol dodatočné informácie umožňujúce identifikovať požadované dokumenty. Lehota pre odpoveď začína plynúť až v okamihu, kedy má ESVČ tieto informácie k dispozícii.3. Vo výnimočných prípadoch stanovených v článku 7 ods. 3 alebo článku 8 ods. 2 nariadenia sa lehoty môžu predĺžiť o pätnásť pracovných dní, najmäa) v prípade zložitých alebo rozsiahlych žiadostí;b) ak žiadosť vyžaduje konzultáciu s delegáciou Únie aleboc) ak je potrebná konzultácia s treťou osobou.Žiadateľ musí byť informovaný o každom takomto predĺžení a jeho dôvodoch.Článok 4Spracovanie odpovedí1. Odpovede na prvotné žiadosti sú spracúvané koordinátorom pre prístup k dokumentom.2. O odpovediach na opakované žiadosti rozhoduje vedúci prevádzkový pracovník na základe odporučenia koordinátora pre prístup k dokumentom.Článok 5Negatívna odpoveďAk je odpoveď na žiadosť čo i len čiastočne negatívna, musia sa uviesť dôvody zamietnutia založené na jednej z výnimiek stanovených nariadením a žiadateľ musí byť informovaný o jeho práve na podanie opakovanej žiadosti (v prípade odpovede na prvotnú žiadosť) alebo o iných dostupných opravných prostriedkoch (v prípade odpovede na opakovanú žiadosť).Článok 6Dokumenty tretích osôb, ktoré uchováva ESVČ1. Ak ESVČ dostane žiadosť o dokument, ktorý uchováva, ale pochádza od tretej osoby, s touto treťou osobou konzultuje, kým nie je jasné, či dokument má alebo nemá byť sprístupnený, so zreteľom na výnimky uvedené v nariadení.2. Žiadosť sa vybaví bez konzultácie s treťou osobou v prípade, že dokument už bol sprístupnený pôvodcom alebo na základe nariadenia alebo podobných predpisov.3. V každom prípade sa musí s treťou osobou konzultovať, ak sa na dokument vzťahuje článok 9 nariadenia alebo ak dokument pochádza z členského štátu, ktorý požiadal ESVČ, aby dokument nezverejňovala bez jeho predchádzajúceho súhlasu v súlade s článkom 4 ods. 5 nariadenia. Takáto žiadosť musí byť vyhotovená písomne.4. S treťou osobou sa konzultuje písomne (vrátanie použitia e-mailu) a poskytne sa jej primeraná lehota na vyjadrenie so zreteľom na lehoty stanovené na odpovede ESVČ, ako sa stanovuje v článku 3. Tretia osoba poskytne svoje stanovisko písomne (vrátane použitia e-mailu).5. Ak sa v rámci lehoty tretia osoba nevyjadrí alebo ak nie je možné tretiu osobu určiť alebo nájsť, ESVČ rozhodne o žiadosti so zreteľom na výnimky stanovené nariadením s prihliadnutím na oprávnené záujmy tretej osoby na základe informácií, ktoré má ESVČ k dispozícii.6. Ak ESVČ zamýšľa umožniť prístup k dokumentu proti vôli tretej osoby, v rámci lehoty stanovenej v nariadení informuje tretiu osobu o tomto svojom úmysle sprístupniť dokument a o opravných prostriedkoch, ktorými môže sprístupnenie napadnúť.Článok 7Konzultácia s EEAS1. Žiadosti o konzultácie s ESVČ zo strany členského štátu alebo inej inštitúcie, orgánu, úradu alebo agentúry Únie, ktoré dostali žiadosť o dokument, ktorý sa u nich nachádza, ale ktorý pochádza z ESVČ, sa zasielajú poštou na adresu koordinátora pre prístup k dokumentom: CHAR 15/11, European External Action Service, rue de la Loi 170, Brussels 1046, Belgicko, alebo e-mailom na adresu EEAS-ACCESS-TO-DOCUMENTS@eeas.europa.eu alebo faxom na číslo +32 22979893.2. ESVČ poskytne svoje stanovisko čo najskôr so zreteľom na lehotu uplatňovanú na odpovede, najneskôr však do piatich pracovných dní.Článok 8Utajené dokumenty1. Ak sa žiadosť o prístup k dokumentu týka dokumentu, na ktorý sa vzťahuje článok 9 nariadenia, alebo iného dokumentu podliehajúceho utajeniu podľa bezpečnostných pravidiel ESVČ, vybavujú ju úradníci, ktorí sú sami oprávnení na prístup k dokumentu.2. Každé rozhodnutie o odopretí prístupu k celému utajovanému dokumentu alebo jeho časti sa odôvodní na základe výnimiek stanovených v článku 4 nariadenia. Ak prístup k požadovanému dokumentu nie je možné odoprieť na základe týchto výnimiek, zabezpečí úradník, ktorý vybavuje žiadosť, aby bol dokument odtajnený predtým, než ho odovzdá žiadateľovi.Článok 9Možnosti prístupu1. Dokumenty, ku ktorým má byť poskytnutý prístup, sa zasielajú poštou, faxom alebo e-mailom. Ak sú požadované dokumenty obsiahle alebo ak sa s nimi ťažko zaobchádza, môže byť žiadateľ vyzvaný, aby do nich nahliadol na mieste. Nahliadnutie je zdarma.2. Ak bol dokument uverejnený, odpoveď môže pozostávať z odkazu na jeho uverejnenie vrátane webovej adresy, kde je možné ho nájsť.3. Ak objem dokumentu presahuje dvadsať strán, môže byť žiadateľovi uložený poplatok 0,10 EUR za stranu zvýšený o náklady na zaslanie. O nákladoch na iné nosiče sa rozhoduje individuálne, nemali by však presiahnuť rozumnú výšku.Článok 10Register dokumentov1. ESVČ spravuje register dokumentov, ktorý je prístupný prostredníctvom webovej stránky ESVČ, ako sa stanovuje v článku 11 nariadenia.2. Dokumenty, na ktoré sa vzťahujú ustanovenia článku 9 nariadenia, sa zaznamenávajú do registra len so súhlasom ich pôvodcu.Článok 11ÚčinnosťToto rozhodnutie nadobúda účinnosť dňom jeho prijatia.V Bruseli 19. augusta 2011Vysoká predstaviteľkaC. Ashton[1] Ú. v. ES L 145, 31.5.2001, s. 43.--------------------------------------------------


title: Európska investičná banka Rozhodnutie Rady Guvernérov z 30. decembra 1977, ktoré mení a dopĺňa štatút Európskej investičnej banky v súvislosti s prijatím novej definície zúčtovacej jednotky banky

text:
Dôležité právne oznámenie

|

31978D0724(01)

Úradný vestník L 199 , 24/07/1978 S. 0001 - 0002 Španielske špeciálne vydanie: Kapitola 10 Zväzok 1 S. 0067  Portugalské špeciálne vydanie Kapitola 10 Zväzok 1 S. 0067

		Európska investičná bankaRozhodnutie Rady Guvernérovz 30. decembra 1977,ktoré mení a dopĺňa štatút Európskej investičnej banky v súvislosti s prijatím novej definície zúčtovacej jednotky bankyRADA GUVERNÉROV EURÓPSKEJ INVESTIČNEJ BANKY,berie do úvahy, že 1. októbra 1977 nadobudla účinnosť zmluva, ktorá mení a dopĺňa určité ustanovenia protokolu o štatúte Európskej investičnej banky, ktorá bola podpísaná 10. júla 1975,berie do úvahy, že na základe nových ustanovení článkov 4 ods. 1 a 7 ods. 4 môže Rada guvernérov, konajúc jednohlasne na návrh správnej rady, zmeniť a doplniť definíciu zúčtovacej jednotky a spôsob prepočtov čiastok vyjadrených v zúčtovacích jednotkách na národné meny a naopak,so zreteľom na návrh správnej rady z 10. novembra 1977,ROZHODLA, ŽE:1. Tretí odsek článku 4 ods. 1 o štatúte banky, ktorý definuje zúčtovaciu jednotku, sa mení a dopĺňa takto:"Hodnota zúčtovacej jednotky bude zhodná súčtu týchto čiastok v národných menách členských štátov:nemecká marka | 0,828 |libra šterlingov | 0,0885 |francúzsky frank | 1,15 |talianska líra | 109 |holandský gulden | 0,286 |belgický frank | 3,66 |luxemburský frank | 0,14 |dánska koruna | 0,217 |írska libra | 0,00759" |2. Článok 7 ods. 3 štatútu, ktorý definuje spôsob prepočtu čiastok vyjadrených v zúčtovacích jednotkách na národné meny a naopak, sa mení a dopĺňa takto:"Na účely tohto článku sa pod prepočítavacím koeficientom medzi menami členských štátov a zúčtovacou jednotkou stanovenou v článku 4 rozumie prepočítavací koeficient medzi touto zúčtovacou jednotkou a touto menou založený na trhovom kurze."Na základe nového článku 7 ods. 3 štatútu banky sa taktiež rozhodlo:"že spôsob výpočtu zúčtovacej jednotky banky bude ten istý ako spôsob používaný na základe rozhodnutia Rady Európskych spoločenstiev z 21. apríla 1975 o definícii a prepočte európskej zúčtovacej jednotky."Za Radu guvernérovpredsedaK. HeinesentajomníkH. Lenaert--------------------------------------------------


title: 2013/547/EÚ: Rozhodnutie Európskeho parlamentu zo 17. apríla 2013 o absolutóriu za plnenie všeobecného rozpočtu Európskej únie za rozpočtový rok 2011, oddiel VI – Európsky hospodársky a sociálny výbor

text:
               16.11.2013

               SK

               Úradný vestník Európskej únie

               L 308/126

      ROZHODNUTIE EURÓPSKEHO PARLAMENTU

   zo 17. apríla 2013
   o absolutóriu za plnenie všeobecného rozpočtu Európskej únie za rozpočtový rok 2011, oddiel VI – Európsky hospodársky a sociálny výbor
   (2013/547/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2011 (1)

               —

               so zreteľom na konečnú ročnú účtovnú závierku Európskej únie za rozpočtový rok 2011 [COM(2012) 436 – C7-0229/2012] (2),

               —

               so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie a o zrušení nariadenia Rady (ES, Euratom) č. 1605/2002 (6), a najmä na jeho články 164, 165 a 166,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0076/2013),

               1.

               udeľuje generálnemu tajomníkovi Európskeho hospodárskeho a sociálneho výboru absolutórium za plnenie rozpočtu Európskeho hospodárskeho a sociálneho výboru za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 68, 15.3.2011.

      (2)  Ú. v. EÚ C 348, 14.11.2012, s. 1.

      (3)  Ú. v. EÚ C 344, 12.11.2012, s. 1.

      (4)  Ú. v. EÚ C 348, 14.11.2012, s. 130.

      (5)  Ú. v. ES L 248, 16.9.2002, s. 1.

      (6)  Ú. v. EÚ L 298, 26.10.2012, s. 1.

         UZNESENIE EURÓPSKEHO PARLAMENTU

      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2011, oddiel VI – Európsky hospodársky a sociálny výbor
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2011 (1),

                  —

                  so zreteľom na konečnú ročnú účtovnú závierku Európskej únie za rozpočtový rok 2011 [COM(2012) 436 – C7-0229/2012] (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie a o zrušení nariadenia Rady (ES, Euratom) č. 1605/2002 (6), a najmä na jeho články 164, 165 a 166,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0076/2013),

                  1.

                  víta skutočnosť, že Dvor audítorov na základe svojej audítorskej práce dospel k záveru, že v platbách ako celku za rok končiaci sa 31. decembrom 2011, ktoré sa vzťahujú na administratívne a iné výdavky inštitúcii a orgánov, sa nevyskytli významné chyby;

                  2.

                  zdôrazňuje, že Dvor audítorov do svojej výročnej správy za rok 2011 zahrnul pripomienky k uzatváraniu zmlúv s dočasnými a zmluvnými zamestnancami a zistil určité nezrovnalosti v usmerneniach týkajúcich sa zaraďovania zamestnancov do tried a ich prijímania do zamestnania; vyzýva Európsky hospodársky a sociálny výbor (EHSV), aby zabezpečil, aby k týmto nezrovnalostiam nedochádzalo;

                  3.

                  berie na vedomie odpovede na pripomienky Dvora audítorov a poskytnuté informácie o aktualizácii usmernení týkajúcich sa zaraďovania zamestnancov do tried a ich prijímania do zamestnania;

                  4.

                  konštatuje, že EHSV mal v roku 2011 k dispozícii viazané rozpočtové prostriedky vo výške 128 600 000 EUR (v roku 2010 vo výške 123 173 749 EUR) s mierou plnenia 95,4 %, teda nižšou ako v roku 2010, keď predstavovala 98 %; konštatuje, že je to spôsobené najmä rozhodnutím Rady neprijať návrh Komisie na úpravu platov na rok 2011; zdôrazňuje, že rozpočet EHSV je čisto administratívny, pričom významný objem sa vynakladá na výdavky týkajúce sa osôb pracujúcich v tejto inštitúcii a zostávajúca suma na budovy, nábytok, zariadenie a rôzne prevádzkové náklady;

                  5.

                  podporuje úsilie EHSV o obmedzenie rozpočtu na rok 2013 pri zachovaní jeho výšky z roku 2012, čím sa zaistí paušálne zvýšenie;

                  6.

                  berie na vedomie následné pripomienky k uzneseniu Parlamentu o udelení absolutória za rok 2010, ktoré sú priložené k výročnej správe o činnosti EHSV; požaduje, aby bol informovaný o opatreniach, ktoré EHSV prijme s cieľom vykonať podrobný prieskum výdavkov, ako aj o výsledkoch tohto prieskumu;

                  7.

                  vo svojich uzneseniach z mája 2011 a mája 2012 o udelení absolutória za plnenie rozpočtu EHSV Európsky parlament vyzval Európskeho ombudsmana, aby ho informoval o prípadoch nesprávneho úradného postupu, ktoré sa vyskytli v rámci EHSV, a preto vyjadruje znepokojenie nad rozhodnutím európskeho ombudsmana zo 6. novembra 2012 – sťažnosť č. 2744/2009(MF)JF – týkajúcim sa „veľmi závažných prípadov nesprávneho úradného postupu“, a uvádza, že zamýšľa postúpiť toto rozhodnutie predsedovi Európskeho parlamentu, aby zvážil, či by malo byť poskytnuté príslušnému parlamentnému výboru; berie na vedomie, že EHSV sa zaviazal predchádzať podobným situáciám v budúcnosti a prijal na tento účel opatrenia;

                  8.

                  blahoželá EHSV k reforme pravidiel finančných náhrad týkajúcich sa jeho členov vrátane úhrad cestovných výdavkov len na základe skutočných nákladov a očakáva, že Rada tieto pravidlá bezodkladne schváli; pripomína, že tento systém by mal byť plne funkčný do začiatku budúceho funkčného obdobia EHSV;

                  9.

                  s uspokojením konštatuje, že rozhodnutie o zverejnení vyhlásení o finančných záujmoch členov ESHV sa v roku 2012 vykonávalo;

                  10.

                  víta posilnenie spolupráce medzi členmi EHSV a parlamentným Výborom pre kontrolu rozpočtu, najmä pokiaľ ide o udeľovanie absolutória;

                  11.

                  s uspokojením berie na vedomie, že podľa odhadov dohoda o spolupráci medzi EHSV a Výborom regiónov prinesie úspory/synergie asi 40 mil. EUR; domnieva sa, že by bolo zaujímavé mať k dispozícii novšie posúdenie prínosov tejto dohody, pretože uvedené údaje sú z roku 2005 a nezohľadnili situáciu v EÚ 27;

                  12.

                  blahoželá EHSV, ako aj Výboru regiónov k získaniu certifikátov EMAS a ISO-14001;

                  13.

                  upozorňuje na povinnosť zverejňovať údaje o spotrebe energie a podiele energie z obnoviteľných zdrojov; požaduje, aby sa vo výročných správach o činnosti uvádzali informácie o využívaní energie z obnoviteľných zdrojov;

                  14.

                  vyjadruje potešenie nad výsledkami, ktoré sa dosiahli v oblasti prekladu v nadväznosti na obnovenú dohodu o spolupráci medzi EHSV a Výborom regiónov; poznamenáva však, že v roku 2011 sa v porovnaní s predchádzajúcimi rokmi zvýšil počet žiadostí o preklady externých prekladateľov; nabáda EHSV, aby vyvinul ďalšie úsilie o zlepšenie plánovania výberu prekladov;

                  15.

                  podporuje závery hodnotenia v polovici trvania dohody o administratívnej spolupráci medzi EHSV a Výborom regiónov; domnieva sa, že by sa mali vykonať určité zlepšenia s cieľom racionálne využívať ľudské zdroje v spoločných útvaroch a v rámci prekladu;

                  16.

                  navrhuje, aby sa prijali opatrenia s cieľom zvýšiť spoluprácu pri riadení spoločných útvarov;

                  17.

                  žiada, aby EHSV vo svojej výročnej správe uvádzal podrobné informácie o rozpočtových úsporách, ktoré sú výsledkom vykonávania spoločnej dohody o administratívnej činnosti;

                  18.

                  želá si, aby bol informovaný o rozpočtových dôsledkoch, ktoré vyplynú z využívania priestorov určených pre spoločné videokonferencie EHSV a Výboru regiónov, keď sa tieto videokonferencie začnú uskutočňovať;

                  19.

                  berie na vedomie kroky EHSV, ktoré vykonal s cieľom vypracovať hodnotenie svojej činnosti za pomoci Európskeho inštitútu pre verejnú správu (EIPA);

                  20.

                  považuje za pozitívne zníženie miery nevyužitia vyžiadaných tlmočníckych služieb z 12,3 % v roku 2010 na 8,9 % v roku 2011; víta skutočnosť, že EHSV poskytuje túto veľmi užitočnú informáciu; poznamenáva však, že miera týchto nevyužitých služieb je naďalej vysoká, a vyzýva EHSV, aby zintenzívnil snahy o zníženie tejto hodnoty; žiada EHSV, aby sledoval vykonané zmeny a aby poskytoval podrobné informácie o spôsobe, akým sa tento problém rieši;

                  21.

                  odporúča, aby sa zaviedol systém spoločného obstarávania prekladateľských služieb, ktorý by umožnil spoločné využívanie takýchto služieb inštitúciami a pomohol by zabezpečiť, aby sa využívali v plnom rozsahu;

                  22.

                  vyzýva EHSV, aby do svojej výročnej správy začlenil podrobné informácie o nákladoch v oblasti komunikácie vrátane záverov, ktoré z nich vyplývajú;

                  23.

                  berie na vedomie veľmi vysokú mieru plnenia rozpočtu na komunikáciu, ktorá v roku 2011 predstavovala 1 712 535 EUR; víta jeho zníženie na roky 2012 a 2013 zodpovedajúce sume 1 597 200 EUR; blahoželá EHSV v súvislosti so všetkými jeho iniciatívami a podujatiami, ktoré sú vytvorené na propagovanie jeho práce a budovanie prepojení medzi občianskou spoločnosťou a inštitúciami Únie; nazdáva sa, že EHSV rovnako ako všetky ostatné inštitúcie dokáže efektívne komunikovať s menšími prostriedkami;

                  24.

                  vyjadruje poľutovanie nad tým, že počas roku 2011 existovalo nevhodné prepojenie medzi inštitucionálnou stránkou EHSV a osobným blogom generálneho tajomníka, ktoré bolo zrušené až po tom, ako sa upozornilo na komentáre na blogu; opäť zdôrazňuje význam oddelenia inštitucionálnych informácií a osobných názorov úradníkov;

                  25.

                  očakáva, že sa vo výročnej správe budú uvádzať informácie o tom, akým spôsobom môžu zamestnanci EHSV využívať predškolské zariadenia; berie na vedomie neočakávané ukončenie dohody s Radou, na základe ktorej zamestnanci EHSV využívajú jej zariadenia starostlivosti o deti, a vyzýva výbor, aby sa zameral na prípadné riešenia;

                  26.

                  očakáva, že sa vo výročnej správe EHSV budú uvádzať podrobnejšie informácie o poskytovaní priestorov na schôdze organizované externými organizáciami občianskej spoločnosti, s ktorými spolupracuje, víta podrobnejšie informácie o prínosoch a nákladoch pre tieto organizácie a o spôsobe, ktorým sú vyberané; víta stanovenie presných kritérií výberu organizácie a udalosti, ktorá má byť spojená s Úniou, nemá mať obchodný účel alebo sledovať politický cieľ a musí zdôrazniť úlohu EHSV;

                  27.

                  podporuje odporúčania vnútorného auditu uvedené v dodatku B k výročnej správe o činnosti EHSV;

                  28.

                  uznáva projekty vytvorené na účel modernizácie správy dokumentov a infraštruktúry informačných technológií; je presvedčený, že reforma správy dokumentov sa vyvíja dobre a že prispeje k zlepšeniu výkonnosti EHSV; vyjadruje nádej, že reforma informačných technológií dosiahne rovnaké výsledky; žiada, aby sa týmito projektmi zaoberala výročná správa o činnosti za rok 2012.

         (1)  Ú. v. EÚ L 68, 15.3.2011.

         (2)  Ú. v. EÚ C 348, 14.11.2012, s. 1.

         (3)  Ú. v. EÚ C 344, 12.11.2012, s. 1.

         (4)  Ú. v. EÚ C 348, 14.11.2012, s. 130.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 298, 26.10.2012, s. 1.


title: Rozhodnutie Rady (EÚ) 2016/272 z 12. februára 2016 o uzavretí v mene Európskej únie Dohody medzi Európskou úniou a Vanuatskou republikou o zrušení vízovej povinnosti pri krátkodobých pobytoch

text:
               27.2.2016

               SK

               Úradný vestník Európskej únie

               L 52/11

         ROZHODNUTIE RADY (EÚ) 2016/272
   z 12. februára 2016
   o uzavretí v mene Európskej únie Dohody medzi Európskou úniou a Vanuatskou republikou o zrušení vízovej povinnosti pri krátkodobých pobytoch
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s článkom 218 ods. 6 druhým pododsekom písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Komisia rokovala v mene Európskej únie o Dohode s Vanuatskou republikou o zrušení vízovej povinnosti pri krátkodobých pobytoch (ďalej len „dohoda“).

               (2)

               V súlade s rozhodnutím Rady (EÚ) 2015/1035 (2) bola dohoda podpísaná a predbežne sa vykonáva od 28. mája 2015.

               (3)

               Touto dohodou sa zriaďuje Spoločný výbor odborníkov pre správu dohody. V tomto spoločnom výbore bude Únia zastúpená Komisiou, ktorej by mali asistovať zástupcovia členských štátov.

               (4)

               Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES (3), Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (5)

               Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES (4), Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (6)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Vanuatskou republikou o zrušení vízovej povinnosti pri krátkodobých pobytoch.
   Článok 2
   Predseda Rady vykoná oznámenie v mene Únie podľa článku 8 ods. 1 dohody (5).
   Článok 3
   Komisia, ktorej asistujú zástupcovia z členských štátov, zastupuje Úniu v spoločnom výbore odborníkov zriadenom podľa článku 6 dohody.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 12. februára 2016

            Za Radu

            predseda

         J.R.V.A. DIJSSELBLOEM

      (1)  Súhlas z 15. decembra 2015.

      (2)  Rozhodnutie Rady (EÚ) 2015/1035 zo 7. mája 2015 o podpise v mene Európskej únie a predbežnom vykonávaní Dohody medzi Európskou úniou a Vanuatskou republikou o zrušení vízovej povinnosti pri krátkodobých pobytoch (Ú. v. EÚ L 173, 3.7.2015, s. 46).

      (3)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

      (4)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

      (5)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie Rady 2014/270/SZBP z 12. marca 2014 , ktorým sa mení rozhodnutie Rady 2010/231/SZBP o reštriktívnych opatreniach voči Somálsku

text:
               13.5.2014

               SK

               Úradný vestník Európskej únie

               L 138/106

         ROZHODNUTIE RADY 2014/270/SZBP
   z 12. marca 2014,
   ktorým sa mení rozhodnutie Rady 2010/231/SZBP o reštriktívnych opatreniach voči Somálsku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 26. apríla 2010 prijala rozhodnutie 2010/231/SZBP (1).

               (2)

               Bezpečnostná rada OSN 5. marca 2014 prijala rezolúciu BR OSN č. 2142 (2014) o situácii v Somálsku, pričom opätovne potvrdila zbrojné embargo proti Somálsku a obnovila svoje rozhodnutie, že zbrojné embargo sa do 25. októbra 2014 nebude vzťahovať na dodávky zbraní, munície a vojenského vybavenia ani na poskytovanie poradenstva, pomoci a odbornej prípravy, ktoré sú určené výhradne na rozvoj bezpečnostných síl federálnej vlády Somálska na zaručenie bezpečnosti somálskeho obyvateľstva, s výnimkou dodávok určitých položiek uvedených v prílohe k rezolúcii BR OSN č. 2111 (2013), ktoré si vyžadujú predchádzajúci súhlas sankčného výboru zriadeného podľa rezolúcie BR OSN č. 751 (1992).

               (3)

               Rezolúciou BR OSN č. 2142 (2014) sa upravujú požiadavky oznamovania v súvislosti s akýmikoľvek dodávkami zbraní, munície a vojenského vybavenia alebo poskytovaním poradenstva, pomoci a odbornej prípravy somálskym bezpečnostným silám, ako aj v súvislosti s postupom na udelenie výnimky, pokiaľ ide o dodávky položiek uvedených v prílohe k rezolúcii BR OSN č. 2111 (2013).

               (4)

               Rozhodnutie 2010/231/SZBP by sa preto malo zodpovedajúcim spôsobom zmeniť.

               (5)

               Na vykonanie určitých opatrení je potrebná ďalšia činnosť Únie,

         PRIJALA TOTO ROZHODNUTIE:
   Článok 1
   Rozhodnutie 2010/231/SZBP sa týmto mení takto:

               1.

               V článku 1 ods. 3 sa písmená f) a g) nahrádzajú takto:

                           „f)

                           dodávky, predaj alebo presun zbraní a súvisiaceho materiálu akéhokoľvek druhu a na priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na rozvoj bezpečnostných síl federálnej vlády Somálska na zaručenie bezpečnosti somálskeho obyvateľstva, s výnimkou dodávok položiek uvedených v prílohe II, ak sa oznámili sankčnému výboru, ako sa uvádza v odseku 4 tohto článku;

                           g)

                           dodávky, predaj alebo presun zbraní a súvisiaceho materiálu akéhokoľvek druhu uvedeného v prílohe II federálnej vláde Somálska, ktoré v jednotlivých prípadoch vopred schválil sankčný výbor, ako sa uvádza v odseku 4a tohto článku;“.

               2.

               V článku 1 sa odsek 4 nahrádza takto:
               „4.   Federálna vláda Somálska nesie hlavnú zodpovednosť za to, že sankčnému výboru vopred oznámi všetky dodávky zbraní, munície a vojenského vybavenia a poskytovanie poradenstva, pomoci a odbornej prípravy svojim bezpečnostným silám, ako sa uvádza v odseku 3 písm. f). Prípadne členské štáty, ktoré poskytujú pomoc, môžu sankčný výbor po konzultácii s federálnou vládou Somálska informovať aspoň päť dní vopred v súlade s bodmi 3 a 4 rezolúcie BR OSN č. 2142 (2014). Ak sa členský štát rozhodne informovať sankčný výbor, takéto oznámenie obsahuje: podrobné údaje o výrobcovi a dodávateľovi zbraní a munície, opis zbraní a munície vrátane druhu, kalibru a kvality, navrhovaný dátum a miesto dodania, ako aj všetky relevantné informácie týkajúce sa jednotky somálskych národných bezpečnostných síl, ktorej sú dodávky určené, alebo určeného miesta uskladnenia. Členský štát, ktorý zbrane alebo muníciu dodáva, môže v spolupráci s federálnou vládou Somálska najneskôr 30 dní po dodaní takýchto položiek predložiť sankčnému výboru písomné potvrdenie ukončenia dodávky vrátane sériových čísel dodaných zbraní a munície, informácií o preprave, nákladného listu, zoznamu tovaru alebo dodacích listov a konkrétneho miesta uskladnenia.“

               3.

               V článku 1 sa vkladá tento odsek:
               „4a.   Federálna vláda Somálska nesie hlavnú zodpovednosť za to, že od sankčného výboru vyžiada predchádzajúci súhlas v súvislosti so všetkými dodávkami položiek uvedených v prílohe II, ako sa uvádza v odseku 3 písm. g). Členské štáty môžu prípadne od sankčného výboru po konzultácii s federálnou vládou Somálska žiadať predchádzajúci súhlas v súlade s bodom 3 rezolúcie BR OSN č. 2142 (2014).“

         Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 12. mája 2014

            Za Radu

            predsedníčka

         C. ASHTON

      (1)  Rozhodnutie Rady 2010/231/SZBP z 26. apríla 2010 o reštriktívnych opatreniach voči Somálsku a o zrušení spoločnej pozície 2009/138/SZBP (Ú. v. EÚ L 105, 27.4.2010, s. 17).